*KIWIE* resnā briesmoņa grafiti Rīgā, Slokas ielā 24
***KIWIE*** ir pseidonīms latviešu māksliniekam, kurš pazīstams ar resnā briesmoņa (*Fat Monster*) attēlošanu pilsētvidē. Kopš 2006. gada *KIWIE* nodarbojas ar grafisko dizainu, produktu un modes dizainu, specializējas ielu mākslā un košos, bieži lielformāta zīmējumos.

Izstādes
--------

2007. gadā *KIWIE* piedalījās Latvijas Nacionālā mākslas muzeja izstāžu zālē "Arsenāls" organizētajā laikmetīgās mākslas izstādē "Candy Bomber / Našķu bumba".
2009. gadā Rīgas Mākslas telpā notika ielu mākslas izstāde *Beneath*, kurā piedalījās ielu mākslinieki *KIWIE*, AMC un SAKI.

2011. gadā *KIWIE* mākslas darbi bija apskatāmi izstādē *Wood morning*.
2012. gadā *KIWIE* organizēja interaktīvu mākslas izstādi *Steal Me!*, kurā apmeklētājus aicināja sekot norādēm un nozagt mākslinieka darbus. 
2012. gadā Velsā *KIWIE* piedalījās projektā "Lenkasteras melnais hercogs" (*The Black Duke of Lancaster*), kā ietvaros izveidoja grafiti uz pamesta kruīza kuģa sāniem.

2013. gadā Alauksta ielā radīja lielformāta grafiti *Gray Rainbow*, kas tobrīd bija lielākais ielu mākslasdarbs Latvijā. Šis gleznojums bija daļa no izstādes *Kiwie Solo Exhibition*, kas vienlaikus notika piecās valstīs: Latvijā, Igaunijā, Polijā, Vācijā un Francijā.

2014. gadā viņš Tallinas ielā Rīgā sadarbībā ar ielu mākslinieku *Rudens Stencil* izveidoja lielāko grafiti ielu gleznojumu Baltijas valstīs ar nosaukumu "Saule, Pērkons, Daugava", tas ir aptuveni 800 m2 liels. Tajā pašā gadā elektroniskās mūzikas festivāla *Urban Soulz* laikā organizēja *KIWIE* izstādi *Street Noise*, kas notika Preses namā.

2016. gadā Rīgas Mākslas telpā notika mākslinieka soloizstāde "MIMIK".
2019. gadā viņš piedalījās Amsterdamas Ielu mākslas asociācijas organizētā izstādē *28 Stars Exhibition*, kurā Latviju pārstāvēja *KIWIE*.
2021. gadā *KIWIE* izveidoja digitālo izstādi, kurā bija iespējams iegādāties tiesības uz *KIWIE* darbiem, izmantojot blokķēžu tehnoloģiju (NFT).

Mākslinieks sadarbojas ar skeitborda apģērbu ražotāju *Vans*, vegānu restorānu *Frost Burgers*, alkoholisko dzērienu ražotāju *Jägermeister*, privāto mākslas muzeju *Zuzeum* un citiem.

Grafiti festivāli ar *KIWIE* piedalīšanos
-----------------------------------------

*KIWIE* ielu māksla ir demonstrēta dažādos grafiti festivālos Latvijā, Igaunijā, Polijā, Vācijā un Kiprā:

* *Baltic Graffiti Festival 2006* (Rīga, Latvija)
* *Baltic Graffiti Festival 2007* (Rīga, Latvija)
* *Baltic Session 2013* (Tallina, Igaunija)
* *Ielu mākslas festivāls Blank Canvas* (Rīga, Latvija)
* *Street Life Festival 2015* (Limasola, Kipra)
* *Street Life Festival 2019* (Limasola, Kipra)

Atsauces
--------

1. ↑  «Grafiti mākslas noslēpumi». jauns.lv. Skatīts: 2021-10-28.
2. ↑  «"Candy Bomber / Našķu bumba". Jaunie Latvijas glezniecībā». apollo.lv. Skatīts: 2021-10-28.
3. ↑  ««Rīgas mākslas telpā» atklās ielu mākslas izstādi «Beneath»». apollo.lv. Skatīts: 2021-10-28.
4. ↑  «Rīgas centrā 'nozog' vairākus gleznotāja Kiwie darbus». delfi.lv. Skatīts: 2021-10-28.
5. ↑  «Izstādes 'Wood morning' atklāšana». delfi.lv. Skatīts: 2021-10-28.
6. ↑  «Graffiti artists turn abandoned luxury liner into giant, psychedelic canvas». cnn.com. Arhivēts no oriģināla, laiks: 2021-11-05. Skatīts: 2021-10-28.
7. ↑  «Fotoreportāža: Grafiti mākslinieka Kiwie fani pulcējas izstādes 'Gray Rainbow' atklāšanā». delfi.lv. Skatīts: 2021-10-28.
8. ↑  «Riga to have the largest graffiti in the Baltic States». bnn-news.com. Skatīts: 2021-10-28.
9. ↑  «Preses namā notiks elektroniskās mūzikas festivāls un tiks atklāta KIWIE jaunākā izstāde». skaties.lv. Skatīts: 2021-10-28.
10. ↑  «Grafiti mākslinieks KIWIE piedāvās iegādāties kriptomākslas darbus». satori.lv. Skatīts: 2021-10-28.
11. ↑  «Real-world data comes to NFTs as street artists geotag their work». cointelegraph.com. Skatīts: 2021-10-28.
12. ↑  «NFTs Combat Bubble Burst Claims As Real Life Use Cases Push Forward». forbes.com. Skatīts: 2021-10-28.